《余扁所寓山堂为清晏盖摘右军帖中语也蜀山隐君为书三大字刻着楣间林壑增胜因而成咏》
明代·张羽

少年未识事，冠带逐时流。一悟名为妄，悠然返林丘。

假此精舍居，萧条岩径幽。竹树共清密，川涧屡环周。

高峰延新旭，华栋鸣晨鸠。晞发东轩下，群书散不收。

嘉名余始制，妙翰若云浮。况有同心友，觞咏接绸缪。

始来适朱夏，今已踰素秋。谬处山水宅，惭非仁知俦。

耽玩昧出处，栖泊愧淹留。诚知非吾庐，且得性所求。

作者简介：张羽（1333－1385）元末明初文人。字来仪，更字附凤，号静居，浔阳（今江西九江）人，后移居吴兴（今浙江湖州），与高启、杨基、徐贲称为“吴中四杰”，又与高启、王行、徐贲等十人，人称“北郭十才子”，亦为明初十才子之一。官至太常丞，山水宗法米氏父子，诗作笔力雄放俊逸。张羽好著述，文辞精洁典雅，诗咏深思冶炼，朴实含华。书法纤婉有异趣，仿佛谢庄月赋。隶书效法韩择木、楷书临摹王羲之曹娥碑，虽未精极，却能离俗而入于雅。画山水法米氏父子及高克恭，笔力苍秀，品在方从义上。